Johannes V. Jensens hjemby Farsø hylder digteren og åbner deres eget museum, hvor besøgende kan lære mere om nationaldigteren.

Hovedattraktionen er udstillingen med bohave fra digterens arbejdsværelse, udlånt fra Nationalmuseet og fremlagt for museets gæster i "arbejdets rum". Johannes V. Jensen blev født i 1873 i Farsø. I 1893 flyttede han til København, hvor han påbegyndte uddannelsen til læge, men senere afbrød og i stedet valgte forfattervejen. Nationaldigteren døde i 1950 i København. Betydningen af hans forfatterskab understreges nu med åbningen af det nye museum. Initiativet er taget af en kreds af engagerede borgere i lokalområdet.